b'\n_START_ARTICLE_\nKa\xc5\xa1teljerska kultura\n_START_PARAGRAPH_\nNarod Istre gradine naziva \xe2\x80\x9eka\xc5\xa1teljeri\xe2\x80\x9c, pa je i kultura vezana uz te gradine nazvana ka\xc5\xa1teljerskom._NEWLINE_Istra\xc5\xbeivanja oko Trsta datiraju po\xc4\x8detak ka\xc5\xa1teljerske kulture u srednje bron\xc4\x8dano doba, no postoje indicije da njezin po\xc4\x8detak, tj. po\xc4\x8detak podizanja ka\xc5\xa1teljera u Istri treba datirati jo\xc5\xa1 u razvijenu fazu ranog bron\xc4\x8danog doba._NEWLINE_Ka\xc5\xa1teljerska kultura svoje je sredi\xc5\xa1te imala u Istri. Te\xc5\xa1ko je odrediti dokle je na sjever dopirala: svakako do Furlanije (\xc4\x8cedada), ali nije jasno koliko duboko je bila pro\xc5\xa1irena u unutra\xc5\xa1njost._NEWLINE_Ostaci srednjebron\xc4\x8danodobnih gradina koje se pripisuju ka\xc5\xa1teljerskoj kulturi uglavnom le\xc5\xbee ispod \xc5\xbeeljeznodobnih nadgradnji, koje su obi\xc4\x8dno znatno o\xc5\xa1tetile ranije bron\xc4\x8danodobne gra\xc4\x91evne faze tih gradina, na kojima se stolje\xc4\x87ima \xc5\xbeivjelo u kontinuitetu._NEWLINE_Svakako, naseljavanje gradina je posljedica i odraz nesigurnih vremena koja su prisiljavala stanovni\xc5\xa1tvo na \xc5\xbeivot na lako branjivim mjestima._NEWLINE_Fortifikacije na gradini Makadanj (Monkodonja) sustavno su istra\xc5\xbeene i pokazale su visok stupanj koncepcije i izvedbe obrambene arhitekture u srednje bron\xc4\x8dano doba. Monkodonjski ulazi u gradinu imaju nekoliko gra\xc4\x91evnih faza, koje odra\xc5\xbeavaju detaljno promi\xc5\xa1ljen sustav obrane. Na Monkodonji su otkrivene i pravokutne ku\xc4\x87e nanizane u guste radove._NEWLINE_Pokapanje se u ka\xc5\xa1teljerskoj kulturi na tlu Slovenije vr\xc5\xa1ilo u grobnim humcima koji le\xc5\xbee po uzvisinama. Uvijek su gra\xc4\x91eni od kamena, a uglavnom imaju jedan skeletni grob okru\xc5\xbeen kamenim plo\xc4\x8dama._NEWLINE_Na lokalitetu Mali Sveti An\xc4\x91eo kod Pore\xc4\x8da nalaze se ostaci tholosa, ili pak megalitske konstrukcije, koji tako\xc4\x91er spadaju u srednje bron\xc4\x8dano doba, te su ih mo\xc5\xbeda podigle ruke prvih stanovnika ka\xc5\xa1teljera._NEWLINE_Na gradini Vr\xc4\x8din kod Vodnjana \xc5\xbeivjelo se ve\xc4\x87 u srednje, a posebno intenzivno na po\xc4\x8detku kasnog bron\xc4\x8danoga doba. Iz tog su perioda i grobnice tipi\xc4\x8dne za taj period u Istri, na\xc4\x8dinjene od kamenih plo\xc4\x8da i polo\xc5\xbeene u prostor izme\xc4\x91u vijenca vi\xc5\xa1estrukih obrambenih bedema, u blizini ulaza u gradinu. Vi\xc5\xa1e grobova zajedno bilo je ogra\xc4\x91eno suhozidnim ogradama i tvorilo grobna polja, koja su vjerojatno pripadala razli\xc4\x8ditim obiteljima._NEWLINE_\xc4\x8cini se da u to vrijeme nestaju grobni humci, te da ova promjena odra\xc5\xbeava dublje dru\xc5\xa1tvene promjene. U grobovima su uglavnom na\xc4\x91eni skromni prilozi, ali i jantarne perle, koje dokazuju trgovinu Jadrana s Baltikom (i) u tom vremenskom razdoblju.'